Automatisk oplæsning

Der er ikke oplæsning af denne artikel, så den oplæses derfor med maskinstemme. Kontakt os gerne på automatiskoplaesning@pol.dk, hvis du hører ord, hvis udtale kan forbedres. Du kan også hjælpe ved at udfylde spørgeskemaet herunder, hvor vi spørger, hvordan du har oplevet den automatiske oplæsning. Spørgeskema om automatisk oplæsning

Politiet kan nægte at udstede et nyt dansk pas til en dansk-tyrkisk IS-kriger, så han kan vende tilbage til Danmark.

Det slår Retten i Glostrup fast i en kendelse torsdag.

Manden har været på fri fod i Tyrkiet siden marts 2017, men kan ikke vende tilbage til Danmark, fordi han har fået frataget sit danske pas, da han rejste til Syrien.

Den 24-årige voksede op på Vestegnen i København, men som 19-årig besluttede han sig for at rejse til det borgerkrigshærgede land for at kæmpe for Islamisk Stat.

Rejste ud i 2013

Radio 24syv har dækket sagen og har interviewet den nu 24-årige mand.

Til radiostationen har han fortalt, at han i 2013 rejste til Raqqa i Syrien, som fra 2014 til 2017 var under Islamisk Stats kontrol.

Her fik han frataget sit danske pas ved ankomsten, og herefter indgik han i en kampbrigade for Islamisk Stat i næsten to år.

Tom Christensen er juridisk seniorkonsulent ved Københavns Vestegns Politi og anklager i sagen.

Han er tilfreds med, at IS-krigeren ikke vender tilbage til Danmark.

»Vi noterer med tilfredshed, at retten nu har godkendt vores vurdering om at nægte at udstede et pas, siger senioranklageren.

ritzau